**Республика конкурсының муниципаль этабы**

**«Туған телгә юл»**

**эссе**

**Башҡарҙы:** Камалетдинова Лиза,

Башҡортостан Республикаһы Ҡыйғы

районы муниципаль районы

Үрге Ҡыйғы лицейының 9-сы класс

уҡыусыһы.

**Етәксеһе:** Низамова Нәзилә Хәсән ҡыҙы,

Башҡортостан Республикаһы Ҡыйғы

районы муниципаль районы

Үрге Ҡыйғы лицейының башҡорт теле

һәм әҙәбиәте уҡытыусыһы

Үрге Ҡыйғы, 2018 йыл.

Шуға ла мин беләм тел ҡәҙерен:

Бер телдән дә телем кәм түгел –

Көслө лә ул, бай ҙа, яғымлы ла,

Кәм күрер тик уны кәм күңел!..

(Рәми Ғарипов.)

Тел… Йәшәү, үлем, мөхәббәт кеүек мәңгелек төшөнсәләр араһында бик мөһим урын биләп торған һүҙ ул. Доньяның алтынсы сере лә унан тора. Тел мәсьәләһе йәмғиәтте һәр ваҡыт борсоған, ҡыҙыҡһындырған, сөнки йәмғиәт телһеҙ, тел йәмғиәтһеҙ йәшәй алмағаны барыбыҙға ла яҡшы билдәле.

Ер шарында биш-алты мең тел иҫәпләнә. Һәр халыҡ, үҙ-ара милли телендә аңлаша, аралаша, теләктәре һәм тойғолары менән уртаҡлаша. Шул меңдәр араһында минең телем дә бар – ул башҡорт теле, милләтем – башҡорт. Халҡымдың бөйөк шағирҙарының береһе Рауил Бикбаев яҙғанса:

Башҡорт балаһы мин,

Ер хәтерендә

Мең йыл уйылып барған эҙем бар.

Быуындарға ялғап быуындарҙы,

Илде тотҡан телем, һүҙем бар.

Эйе, илде тотҡан тел … Ошо һүҙҙәрҙән тәрән уйға төшәм, күңелемде һорауҙар борсой. Ә телем бөгөнгө көндә ниндәй хәлдә? Туған телен өйрәнергә теләүселәргә юлдар асыҡмы, кәртәләр юҡмы? Ата-бабаларыбыҙ ҡулына ҡорал алып, ғәзиз ҡанын ҡойоп һаҡлап, аманат итеп алып килеп тапшырған телебеҙҙе беҙ нисек үҫтерәбеҙ? Минең уйымса, туған телен өйрәнергә теләүселәргә бөтә юлдар ҙа, ишектәр ҙә асыҡ. Ҡылыс тотоп даулашырға ла кәрәкмәй… Тик шулай ҙа телем аяныс хәлдә…Ни өсөн? Балалар туған телен өйрәнеүҙән баш тарта… Сәбәбе ниҙә? Йәнәһе, киләсәктә кәрәкмәй, рус телен төплө өйрәнергә ҡамасаулай, ул телдән дәүләт имтиханы бирергә кәрәк, фәлән-төгән һылтаныуҙар… Үҙемдең класташтарымды ғына алайым. Күбеһе туған телен рус теле тип йөрөйҙәр. Башҡортса һөйләшергә оялалар. Рус телен дә ипләп белмәйҙәр. Ни тегеләй, ни былай түгел. Ә ҡайһы бер класташтарым менән үҙ телебеҙҙә лә, русса ла һыуҙа йәҙгән балыҡтай шыма ғына һөйләшә, теләгәнебеҙҙе ике телдә лә шартлатып, башты ғорур күтәреп әйтә алабыҙ, оялып та йөрөмәйбеҙ. Ике телдән дә яҡшы билдәләргә өлгәшәбеҙ. Күп уҡырға тырышабыҙ, имтихандарға ныҡлы әҙерлек алып барабыҙ. Шулай булғас, үрҙә әйтелгән барлыҡ сәбәптәр тик буш һылтаныу ғына. Кешенең түбән мәҙәнилегенең күрһәткесе, рухһыҙлыҡ, тип уйлайым. «Туған телдән баш тартҡан – халҡына хыянат иткән», - тигән бит билдәле яҙыусы Булат Рафиҡов. Аманатҡа хыянат итеүсегә лә яманат булыр.

Башҡорт теле дәресендә Рауил Бикбаевтың Маргарет Эрсен-Раш тураһында яҙғандарын уҡыған инек. Немец булып та башҡортса телмәр тотҡан. Ул башҡорттарҙың танауына сирткән булып сыға. Ситтән килгән икенсе милләт вәкилдәре башҡорттарға телде хөрмәт итергә өйрәтәләр. Ғәжәп! Бына беҙ үҙ телебеҙҙе үҙебеҙ белмәйбеҙ ә , мәҫәлән, Чернов башҡорт телен өйрәтә! Интернет селтәрендә лә Америка, Ҡытай, Африка илдәре кешеләре башҡорт йырҙарын йырлайҙар…

Ҡайһы берҙә телде хурлау, кәмһетеү кеүек алама күренштәр күҙгә ташлана, ишетелеп ҡала, ләкин был дөйөм күренеш түгел, һирәк осрай. Башҡортостандың халыҡ шағиры Рәми Ғарипов әйтмешләй, кәм күңелле кешеләрҙең эше был. Тар күңелле булыу билдәһе. Бына бар донъяға билдәле ғалим, профессор Жәлил Кейекбаев полиглот булған, иллегә яҡын тел белгән. Күп беләм, тип бер ҙә һауаланмаған, бер телде лә кәмһетмәгән. Үҙеңдән башҡаны хөрмәт итергә, дуҫ-татыу булырға ла өйрәткән. Халыҡҡа үҙ туған телен өйрәнергә саҡырған!

Бөтәһе лә теленән баш тартһа ни булыр?! Ул саҡта телебеҙҙе, тимәк, илебеҙҙе ни көтә? Шунан тағы, тел йәшәүе – ул милләт йәшәүе икәнен онотмайыҡ! Телең барҙа илең бар, илең барҙа иркең бар, тигән боронғолар. Ә боронғоларҙың һүҙе – аҡылдың үҙе! Телебеҙҙе яратайыҡ, өйрәнәйек, үҫтерәйек, һаҡлайыҡ! «Аҡмулла, Бабич, Вәлиди кеүек шәхестәребеҙҙе ололау, хәстәрләү, улар өсөн түгел, бөтәһенән элек, беҙҙең өсөн кәрәк», - тигән Ғиниәт Ҡунафин. Дөрөҫ һүҙҙәр, ғорурланырлыҡ, өлгө алырлыҡ шәхестәребеҙ күп. Ғаиләлә, мәктәптә – бар ерҙә лә уларҙы өйрәнеп, туған телебеҙҙе ҡәҙерләп йәшәйек! Туған телен ҡәҙерләгән халыҡ ҡәҙерле булыр, тигән халыҡ мәҡәлен иҫтә тотайыҡ!

Барыһы ла үҙебеҙҙән тора. Ҡанлы –данлы тарих, бөгөнгөбөҙ, килер яҡты киләсәк моңло, көслө, булат ҡылыстай үткер, күркәм яңғырашлы башҡорт теле – беҙҙең әсә телебеҙ менән сорналһын, мәңгелеккә әүерелһен. Башҡорт иле үҙенең 100 йыллыҡ юбилейын ғына түгел, 1000 йыллыҡ байрамын билдәләгәндә лә туған телебеҙ ғорур яңғырап торһон!!! Туған телебеҙгә юлдар һәр саҡ асыҡ булһын!!!